ส่วนที่ 1

ข้อมูลสรุป (Executive Summary)

 

บริษัท ซุปเปอร์บล๊อก จำกัด (มหาชน) (“บริษัท” หรือ “บมจ. ซุปเปอร์บล๊อก”) ก่อตั้งขึ้นเมื่อวันที่
20 ธันวาคม 2537 ด้วยทุนจดทะเบียน 150 ล้านบาท
เพื่อประกอบธุรกิจเป็นผู้ผลิตและจำหน่ายผลิตภัณฑ์คอนกรีตมวลเบา (Autoclaved Aerated
Concrete) เกรด 4 ซึ่งได้รับการรับรองมาตรฐานอุตสาหกรรม (มอก.)
ของกระทรวงอุตสาหกรรม ผลิตภัณฑ์ของบริษัทประกอบด้วย บล๊อกก่อผนัง แผ่นผนังสำเร็จรูป และ
เสาเอ็นทับหลังสำเร็จรูป ภายใต้เครื่องหมายการค้า “ซุปเปอร์บล๊อก”
โดยใช้เครื่องจักรเทคโนโลยีของ WEHRHAHN จากประเทศเยอรมนี
นอกจากนี้บริษัทยังจำหน่ายวัสดุก่อฉาบ ซึ่งใช้เป็นปูนก่อและปูนฉาบสำหรับคอนกรีตมวลเบาโดยเฉพาะ
รวมทั้งจำหน่ายเครื่องมือและอุปกรณ์ต่างๆ ที่ใช้สำหรับคอนกรีตมวลเบา
ผลิตภัณฑ์จากซุปเปอร์บล๊อกสามารถใช้ทดแทนงานก่ออิฐมอญฉาบปูนได้ทั้งหมด
ผลิตภัณฑ์คอนกรีตมวลเบาของบริษัทได้ผ่านการรับรองมาตรฐานอุตสาหกรรม (มอก.1505-2541)
เป็นรายแรกในประเทศไทย และได้รับการรับรองมาตรฐาน ISO 9001:2000
เป็นแห่งแรกและรายเดียวของผู้ผลิตคอนกรีตมวลเบาอบไอน้ำในประเทศไทย ทั้งนี้ มาตรฐาน ISO
9001 : 2000 เป็นมาตรฐานเกี่ยวกับระบบการบริหารงานภายในองค์กร
เพื่อดำเนินการผลิตตามมาตรฐานให้ได้สินค้าที่มีคุณภาพ
สร้างความพึงพอใจให้แก่ลูกค้าได้อย่างสม่ำเสมอ

บริษัทแปรสภาพเป็นบริษัทมหาชนจำกัดเมื่อเดือนกันยายน 2547 และในเดือนมีนาคม 2548
บริษัทได้เพิ่มทุนจดทะเบียนจาก 210 ล้านบาท เป็น 313.50 ล้านบาท
ในการเพิ่มทุนจดทะเบียนครั้งนี้บริษัททำการเสนอขายหุ้นต่อประชาชน 90 ล้านบาท (90 ล้านหุ้น)
ส่วนที่เหลือ 13.5 ล้านบาท (13.5 ล้านหุ้น)
จัดสรรเพื่อรองรับการใช้สิทธิที่จะซื้อหุ้นของผู้จัดจำหน่ายหลักทรัพย์
ในกรณีของการจัดสรรหุ้นส่วนเกินตามประกาศคณะกรรมการกำกับหลักทรัพย์และตลาดหลักทรัพย์ที่เกี่ยวข้อง

ปัจจุบัน บริษัทมีบริษัทย่อย 2 บริษัท คือ บริษัท ซุปเปอร์บล๊อก เซาท์ จำกัด
เพื่อดำเนินธุรกิจเป็นผู้ผลิตผลิตภัณฑ์คอนกรีตมวลเบา
โดยมีแผนที่จะตั้งโรงงานทางภาคใต้ของประเทศไทย และบริษัท ซุปเปอร์ สปีด คอนสตรัคชั่น จำกัด
เพื่อดำเนินธุรกิจรับติดตั้งผนัง กำแพง หรือดำเนินการก่อสร้าง, รับเหมาก่อสร้าง (Turn Key)
ด้วยผลิตภัณฑ์ของ ซุปเปอร์บล๊อก ทั้งนี้บริษัทถือหุ้นใน 2 บริษัทย่อยในสัดส่วน 99.99%

ผลิตภัณฑ์ของบริษัทสามารถจำแนกได้เป็น 3 กลุ่มหลัก ได้แก่ (1) ผลิตภัณฑ์คอนกรีตมวลเบา
ซึ่งประกอบด้วย บล๊อกก่อผนัง แผ่นผนังสำเร็จรูป พื้นสำเร็จรูป แผ่นหลังคา และเสาเอ็นทับหลัง
(2) ผลิตภัณฑ์ปูนสำเร็จรูปที่ใช้สำหรับผลิตภัณฑ์คอนกรีตมวลเบา และ (3)
เครื่องมือและอุปกรณ์ต่างๆ ที่ใช้สำหรับผลิตภัณฑ์คอนกรีตมวลเบาโดยเฉพาะ ได้แก่ เกรียงปูนก่อ /
เหล็กเซาะร่อง เลื่อยมือ และ สว่านกวนปูน
ทั้งนี้ผลิตภัณฑ์ของบริษัทจำหน่ายในประเทศเกือบทั้งจำนวน
โดยมีบางส่วนส่งออกไปยังประเทศออสเตรเลีย, นิวซีแลนด์ และ
สหรัฐอเมริกาซึ่งสัดส่วนการขายในประเทศ และ ต่างประเทศ คิดเป็นสัดส่วนร้อยละ 98.53 :
1.47

สำหรับโครงสร้างรายได้ของบริษัทและบริษัทย่อยในปี 2550
จำแนกตามรายได้จากการขายผลิตภัณฑ์หลัก (ผลิตภัณฑ์คอนกรีตมวลเบา
ผลิตภัณฑ์ปูนสำเร็จรูปที่ใช้สำหรับผลิตภัณฑ์คอนกรีตมวลเบา และ เครื่องมือและอุปกรณ์ต่างๆ
ที่ใช้สำหรับผลิตภัณฑ์คอนกรีตมวลเบา), รายได้จากการบริการ และ รายได้อื่น มีสัดส่วนร้อยละ
89.97 (83.47: 6.29: 0.21): 9.35: 0.68 ของรายได้รวมตามลำดับ

ปัจจุบัน บริษัทมีโรงงานผลิต 2 แห่งภายใต้ บมจ.ซุปเปอร์บล๊อก บนเนื้อที่ 58 ไร่
ซึ่งประกอบด้วยพื้นที่สำหรับเก็บกองทราย โรงบดแร่ โรงบดทราย
โรงซ่อมบำรุงและโรงผลิตคอนกรีตมวลเบา 2 แห่ง ตั้งอยู่ที่จังหวัดสิงห์บุรีโดยโรงงานแห่งที่ 1
มีกำลังการผลิตสูงสุดปีละประมาณ 2.30 ล้านตารางเมตร และโรงงานแห่งที่ 2
มีกำลังการผลิตสูงสุดปีละ 2.30 ล้านตารางเมตร
นอกจากนี้บริษัทยังมีแหล่งวัตถุดิบที่สำคัญได้แก่แหล่งทรายเป็นของบริษัทเองซึ่งตั้งอยู่บริเวณใกล้เคียงกับโรงงานแห่งที่
1 และโรงงานแห่งที่ 2 บนเนื้อที่ประมาณ 187 ไร่ ซึ่งประกอบด้วยทรายที่มีคุณภาพเป็นจำนวนมาก
สามารถรองรับการผลิตของบริษัทได้อีกนาน (ในปี 2538
ได้มีการสำรวจและประเมินศักยภาพเชิงพาณิชย์ของแหล่งทรายบนเนื้อที่ 180 ไร่ของบริษัท
จากบริษัท ไอ.อาร์.ดี.ซี. เอ๊กซ์พลอเรชั่น แอนด์ มายนิ่ง คอนซัลแต๊นท์ จำกัด
โดยมีผลการสำรวจว่าสำรองของทรายทั้งหมดบนเนื้อที่ดังกล่าวมีปริมาณ 3,628,800
ลูกบาศก์เมตร)

ผลการดำเนินงานของบริษัทในปี 2550 บริษัทขาดทุนสุทธิจำนวน 141.03 ล้านบาท
โดยที่ขาดทุนจำนวนนี้มีผลขาดทุนจากการด้อยค่าสินทรัพย์อยู่เป็นจำนวน 40.13
ล้านบาทเปรียบเทียบกับปี 2549 ที่มีขาดทุนสุทธิจำนวน 124.32 ล้านบาท โดยขาดทุนสุทธิปี 2550
เพิ่มขึ้นจากปี 2549 จำนวน 16.71 ล้านบาท หรือเพิ่มขึ้นในอัตราร้อยละ 13.45
เนื่องจากสาเหตุสำคัญคือ ผลจากการแข่งขันทางด้านราคา
ที่คู่แข่งขันมีการปรับลดราคาขายลงมาอย่างมาก ทำให้บริษัทจำเป็นต้องมีการปรับลดราคาขายตาม
ประกอบกับการปรับตัวสูงขึ้นของต้นทุนขาย รวมถึงการด้อยค่าสินทรัพย์ โดยในปี 2550
บริษัทได้ทำการประเมินราคาสินทรัพย์ที่ไม่ได้ใช้ในการดำเนินงาน ได้แก่ เครื่องจักรและอุปกรณ์
ระบบสาธารณูปโภค และที่ดินและส่วนปรับปรุงที่ดิน
เป็นเหตุให้บริษัทรับรู้ผลขาดทุนจากการด้อยค่าสินทรัพย์เท่ากับ 40.13 ล้านบาท
ตามที่กล่าวแล้วข้างต้น